KOMISIJOS SPRENDIMAS
2008 m. spalio 9 d.
dėl papildomų dienų, kurias laivai gali būti TJTT VIIe kvadrate, suteikimo Jungtinei Karalystei
(pranešta dokumentu Nr. C(2008) 5657)
(Tekstas autentiškas tik anglų kalba)
(2008/794/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2008 m. sausio 16 d. Tarybos reglamentą (EB) Nr. 40/2008, nustatantį 2008 metams Bendrijos vandenyse ir Bendrijos laivams vandenyse, kuriuose reikalaujama nustatyti žvejybos apribojimus, taikomas tam tikrų žuvų išteklių ir žuvų išteklių grupių žvejybos galimybes ir susijusias sąlygas (1), ypač į jo IIC priedo 9 punktą,
atsižvelgdama į Jungtinės Karalystės pateiktą prašymą,
kadangi:
(1)
Reglamento (EB) Nr. 40/2008 IIC priedo 7 punkte nustatytas didžiausias dienų, kuriomis 10 m ilgio arba ilgesni Bendrijos laivai, turintys plačiažiočių tralų, kurių tinklinio audeklo akies dydis yra 80 mm arba didesnis, arba pasyviųjų tinklų, įskaitant žiauninius tinklaičius, sieninius tinklus ir inkarinius žiauninius tinklaičius, kurių tinklinio audeklo akies dydis yra mažesnis nei 220 mm, gali būti TJTT VIIe kvadrate nuo 2008 m. vasario 1 d. iki 2009 m. sausio 31 d., skaičius (192 dienos).
(2)
To priedo 9 punkte Komisijai suteikiama teisė atsižvelgiant į nuo 2004 m. sausio 1 d. visam laikui nutrauktą žvejybos veiklą suteikti papildomų dienų, kuriomis tokių plačiažiočių tralų arba pasyviųjų tinklų turintis laivas gali būti tame rajone.
(3)
Jungtinė Karalystė pateikė duomenų, įrodančių, kad nuo 2004 m. sausio 1 d. visam laikui nutraukusių žvejybos veiklą laivų, išskyrus laivus, į kurių veiklą atsižvelgta ankstesniais metais, žvejybos pastangos sudarė 3,36 % visų žvejybos pastangų, išnaudotų 2003 m., kurie pasirinkti kaip atskaitos laikotarpis skaičiuojant laivų, vykdančių veiklą tame rajone ir turinčių plačiažiočių tralų, kurių tinklinio audeklo akies dydis yra 80 mm arba didesnis, žvejybos pastangas.
(4)
Atsižvelgiant į pateiktus duomenis ir taikant 9.1 punkte nustatytą skaičiavimo būdą Jungtinei Karalystei turėtų būti skirtos šešios papildomos dienos, kuriomis laivai, turintys tokių plačiažiočių tralų, gali būti jūroje 2008 m. vasario 1 d.-2009 m. sausio 31 d.
(5)
Aiškumo sumetimais šiame sprendime nurodomas bendras Jungtinei Karalystei suteikiamų papildomų dienų skaičius, t. y. atsižvelgiama į dvidešimt dvi papildomas dienas, anksčiau suteiktas Komisijos sprendimu 2006/461/EB dėl papildomų žvejybos dienų TJTT VIIe kvadrate suteikimo Jungtinei Karalystei (2) ir Komisijos sprendimu 2007/487/EB dėl papildomų dienų, kurias laivai gali būti TJTT VIIe kvadrate, suteikimo Jungtinei Karalystei (3), nes šios papildomos dienos yra suteiktos 2008 m.
(6)
Šiame sprendime numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Prie didžiausio 192 dienų, kuriomis žvejybos laivai, plaukiojantys su Jungtinės Karalystės vėliava ir turintys plačiažiočių tralų, kurių tinklinio audeklo akies dydis yra 80 mm arba didesnis, gali būti TJTT VIIe kvadrate, skaičiaus, nurodyto Reglamento (EB) Nr. 40/2008 IIC priedo I lentelėje, pridedamos 28 dienos. Todėl skaičius 192 pakeičiamas skaičiumi 220.
2 straipsnis
Šis sprendimas skirtas Jungtinei Didžiosios Britanijos ir Šiaurės Airijos Karalystei.
Priimta Briuselyje, 2008 m. spalio 9 d.